
Ετοιμάζουν τσεκούρι με 5.500 διορισμούς-ψίχουλα για 5.043 συνταξιοδοτήσεις και με 45.806 αναπληρωτές/τριες φέτος!
 Οδηγούν στον καιάδα τα μορφωτικά δικαιώματα των μαθητών μας και στην ανεργία χιλιάδες συναδέλφους! Στρώνουν τον δρόμο για νέο γύρο συγχωνεύσεων τμημάτων!

Όλοι την Τρίτη 9 Ιουνίου στην συγκέντρωση στο ΥΠΑΙΘΑ στις 13.00

Μαζικοί διορισμοί – Μονιμοποίηση όλων των αναπληρωτών/τριών για την κάλυψη όλων των κενών!

Η κυβερνητική εξαγγελία των 5.500 διορισμών συνολικά για την επόμενη σχολική χρονιά -στη γενική και ειδική αγωγή στην πρωτοβάθμια και δευτεροβάθμια εκπαίδευση- είναι μνημείο απαξίωσης του δημόσιου σχολείου. Μόνο για τη χρονιά που πέρασε οι αναπληρωτές που προσλήφθηκαν 45.806. Ακόμη περισσότερο, με τις 5.043 συνταξιοδοτήσεις συναδέλφων, τα κενά φτάνουν στις 50.849!

Οι αρχικές υπουργικές τυμπανοκρουσίες για 10.000 διορισμούς κατέληξαν πετσοκομμένοι κατά 50% υπηρετώντας τον μνημονιακό κανόνα 1 συνταξιοδότηση – 1 διορισμός. Δίπλα στο δημοσιονομικό σύμφωνο σταθερότητας και την πολεμική οικονομία η πολιτική των μνημονίων καλά κρατεί. Υπογραμμίζουμε ότι ακόμα και οι περίπου 45.000 μόνιμοι διορισμοί από το 2020 ως σήμερα, έπειτα από 10 χρόνια σχεδόν μηδενικών διορισμών, είναι καρπός και της ασφυκτικής πίεσης, των διεκδικήσεων και των αγώνων του εκπαιδευτικού κινήματος. Αποδεικνύεται όμως ότι και αυτοί ήταν πολύ λιγότεροι από τις 66.500 συνταξιοδοτήσεις της περιόδου 2010-2025 (28.500 Α/θμια, 38.000 Β/θμια). 

Την ίδια στιγμή, ετοιμάζουν μεγάλο “τσεκούρι” και στις προσλήψεις αναπληρωτών μέσω ΕΣΠΑ στην Παράλληλη Στήριξη, αφού η αρχική δαπάνη των 2 δις ευρώ που προορίζονταν για την κάλυψη κοινωνικών αναγκών, με κυβερνητική απόφαση θα διατεθεί στην πολεμική οικονομία, για την οποία η χώρα θα χαρίσει 25 δις με περικοπές από το κοινωνικό κράτος την επόμενη δεκαετία! Και όλα αυτά ενώ με ομοβροντία αντιεκπαιδευτικών μέτρων εδώ και δεκαπέντε χρόνια έχουν χαθεί χιλιάδες οργανικές θέσεις με τις συγχωνεύσεις-καταργήσεις τμημάτων και σχολείων, με την αύξηση του ωραρίου και του αριθμού μαθητών ανά τμήμα, την κατάργηση υπεύθυνων βιβλιοθηκών, εργαστηρίων και της παράλληλης διδασκαλίας ανά τμήμα στις ξένες γλώσσες, τον εξοβελισμό ειδικοτήτων (ΠΕ78, ΠΕ08, ΠΕ80, ΠΕ81, κ.ά.), τις μετακινήσεις εκπαιδευτικών να συμπληρώνουν ωράριο σε 4 και περισσότερα σχολεία, καθώς και τις υποχρεωτικές υπερωρίες. Την ίδια στιγμή, αναβιώνουν τα σενάρια για νέο τρόπο πρόσληψης των εκπαιδευτικών, μέσω γραπτού διαγωνισμού του ΑΣΕΠ!

Σε αυτό το τοπίο, είναι προφανές ότι και φέτος δεν πρόκειται να καλυφθούν οι πραγματικές ανάγκες των σχολείων και της εκπαίδευσης με τους 5.500 μόνιμους διορισμούς, με βάση τα στοιχεία των προσλήψεων των αναπληρωτών της προηγούμενης χρονιάς και τις φετινές συνταξιοδοτήσεις:

• Στη Δευτεροβάθμια εκπαίδευση πανελλαδικά το 2025 - ’26 οι αναπληρωτές τα κενά ήταν συνολικά 16.150 (8.153 γενική παιδεία, 4.529 ειδική αγωγή, 3.468 ΕΕΠ και ΕΒΠ). Με τις φετινές 2.598 συνταξιοδοτήσεις, το σύνολο των κενών είναι 18.966, ενώ αν συνυπολογιστούν και τα χιλιάδες κενά που δεν καλύφθηκαν  μέχρι το τέλος της χρονιάς, τότε τα κενά στη Δευτεροβάθμια εκπαίδευση που πρέπει να καλυφθούν με μόνιμους διορισμούς είναι περισσότερα από 20.000.

• Στην Πρωτοβάθμια εκπαίδευση πανελλαδικά το 2025 - ’26 οι αναπληρωτές τα κενά ήταν συνολικά 29.656 (8.448 γενική παιδεία, 14.522 ειδική αγωγή, 6.686 ΕΕΠ και ΕΒΠ). Με τις  2.445 συνταξιοδοτήσεις τη φετινή χρονιά, το σύνολο των κενών είναι 32.101, αν συνυπολογιστούν και τα χιλιάδες κενά που δεν καλύφθηκαν  μέχρι το τέλος της χρονιάς, τότε τα κενά στην Πρωτοβάθμια εκπαίδευση που πρέπει να καλυφθούν με μόνιμους διορισμούς, είναι περισσότερα από 35.000.

 Οι αναπληρωτές, αντί να αποτελούν εκπαιδευτικούς που καλύπτουν αποκλειστικά έκτακτες ανάγκες, συνεχίζουν να αναπληρώνουν κάθε χρόνο τον εαυτό τους και κάθε χρόνο αυξάνονται συνεχώς. Η συνειδητή επιλογή  της ελαστικής εργασίας αποσκοπεί στη συντριβή των εργασιακών δικαιωμάτων του κλάδου συνολικά σύμφωνα πάντα με τις επιταγές των ΕΕ – ΟΟΣΑ. Η πολιτική της διεύρυνσης της ελαστικής εργασίας συνιστά μια άτυπη άρση της μονιμότητας 

Ούτε βήμα πίσω από τα αιτήματα και τις διεκδικήσεις του κλάδου


Μαζικοί διορισμοί – Μονιμοποίηση όλων των αναπληρωτών. Τουλάχιστον 20.000 μόνιμοι διορισμοί στη Β/θμια Εκπ/ση. Κατάργηση του  προσοντολογίου (ν. Γαβρόγλου, 4589/19 ). Όχι στον διαγωνισμό του ΑΣΕΠ.


Λεφτά για Υγεία-Παιδεία, όχι για πολεμικούς εξοπλισμούς. Κάλυψη των αναγκών των σχολείων από τον κρατικό προϋπολογισμό.


Δωδεκάμηνες συμβάσεις για τους αναπληρωτές συναδέλφους. Εξίσωση δικαιωμάτων αναπληρωτών και μονίμων. Πλήρη εργασιακά, συνταξιοδοτικά και συνδικαλιστικά δικαιώματα στους αναπληρωτές και εννεάμηνη άδεια μητρότητας και πατρότητας.


Όχι στη ρευστοποίηση της ειδικής αγωγής. Να λειτουργήσουν σε όλα τα σχολεία τα Τ.Ε. με όλα τα μέτρα στήριξης (αίθουσες, έγκριση ολιγομελών κ.ά.). Να καλυφθούν όλες οι ώρες στους μαθητές. Ένας εκπαιδευτικός για κάθε μαθητή στην παράλληλη και για όλες τις ώρες που δικαιούνται.


Ουσιαστική αύξηση του επιδόματος ανεργίας. Άμεση απόσυρση των Κ.Υ.Α. μείωσής του.  Όχι στο αίσχος της προπληρωμένης κάρτας. Προσμέτρηση των ημερών άδειας, κύησης και λοχείας για τη χορήγηση του επιδόματος ανεργίας.


Μέτρα στήριξης της διαβίωσης των συναδέλφων. Δωρεάν στέγη – καταλύματα από Δήμους, Περιφέρειες με την ευθύνη του κεντρικού κράτους. Δωρεάν μετακινήσεις και σίτιση για εκπαιδευτικούς εκτός τόπου μόνιμης κατοικίας.


Δημόσιο δωρεάν σχολείο για όλα τα παιδιά, με ριζική μείωση των μαθητών ανά τμήμα και Ενισχυτική Διδασκαλία σε Γυμνάσια-ΓΕΛ-ΕΠΑΛ από την αρχή της σχολικής χρονιάς.

Να δώσουμε δυναμική απάντηση στο νέο αυτό εμπαιγμό με τα “ψίχουλα” μόνιμων διορισμών. Να υπερασπίσουμε τη σταθερή και μόνιμη δουλειά για όλους. Να απαιτήσουμε μαζικούς διορισμούς που να καλύπτουν τις πραγματικές ανάγκες των σχολείων και τα αιτήματα του εκπαιδευτικού κινήματος. Με ανυποχώρητο αγώνα να προωθήσουμε τις διεκδικήσεις μας! 

	Για το Δ.Σ. της ΕΛΜΕ

	Η ΠΡΟΕΔΡΟΣ

